**NEĮGALIŲJŲ REIKALŲ TARYBOS POSĖDŽIO PROTOKOLAS**

2017-04-26 Nr. TAR1-50

Posėdis įvyko 2017-04-21, 14:00 val.

Posėdžio pirmininkas Kazys Bagdonas.

Posėdžio sekretorius Jurgita Šekštėnienė.

Dalyvavo: Valdas Alsys, Sigita Kurmelienė, Saulius Liekis, Audronė Liesytė, Nina Puteikienė, Adolfas Ruškys, Laima Stelingienė, Janina Tulabienė, Tomas Meškinis, Alvydas Juozas Lenkauskas, Irena Šakalienė.

Svečias: BĮ Klaipėdos paplūdimių direktoriaus pavaduotojas Aleksandras Siakki.

DARBOTVARKĖ:

1. Dėl Klaipėdos paplūdimių pritaikymo neįgaliesiems.

2. Kiti klausimai.

1. SVARSTYTA. Klaipėdos paplūdimių pritaikymas neįgaliesiems.

Pirmininkas Kazys Bagdonas pristato Neįgaliųjų reikalų tarybai kviestinį svečią iš BĮ Klaipėdos paplūdimių direktoriaus pavaduotoją Aleksandrą Siakki.

Aleksandras Siakki papasakojo kokie darbai numatyti bei atlikti siekiant atnaujinti Klaipėdos paplūdimius: poilsiautojus šiemet pasitiks ne tik naujos persirengimo kabinos, suoliukai bei šiukšliadėžės, bet ir gerokai atnaujinta aplinka neįgaliesiems, negalią turintiems asmenims bus pasiūlyta ir asistento pagalba.

Smiltynės bei Neįgaliųjų paplūdimiuose bus nutiesti negalią turintiems žmonėms pritaikyti takai, kuriais bus galima prieiti ar privažiuoti vežimėliu beveik iki pat jūros. Takų pradžioje bus įrengtos iškvietimo stotelės – paspaudus pasirinktą mygtuką bus galima išsikviesti pagelbėti pasirengusį asmenį iš gelbėtojų posto ar išklausyti aktualią garsinę informaciją. Taip pat ketinama nupirkti specialius vežimėlius, su kuriais negalią turinčius žmones bus galima paplukdyti jūroje, neįgaliesiems bus pritaikyta ir dalis persirengimo kabinų.

Tai pat paminėjo, kad šiemet stovės 59 naujos persirengimo kabinos, 92 nauji suoliukai, 115 naujų medinių šiukšliadėžių, bus įsigyta ir 140 vienetų plastikinių šiukšliadėžių. Šis inventorius kainuos beveik 47 tūkstančius eurų. 30 tūkstančių skirta naujų takų ir laiptų gamybai bei esamų remontui, o specialūs takai neįgaliesiems su visa papildoma infrastruktūra, įskaitant vežimėlius neįgaliesiems plukdyti, kainuos 60 tūkstančių.

Vyko diskusija.

NUTARTA:

1. Informacija išklausyta.
2. SVARSTYTA. Kiti klausimai.

Adolfas Ruškys pasiūlo Neįgaliųjų reikalų tarybai pakartoti išvykstamąjį posėdį ir pažiūrėti kaip Klaipėdos viešasis transportas išsprendė kilusias problemas, kai buvo atliekamas eksperimentas 2016-05-11, kaip pasikeitė situacija, ar vairuotojai padeda neįgaliesiems patekti į autobusą.

Kazys Bagdonas Neįgaliųjų reikalų tarybos nariams perskaito raštus, dėl galimybės sudarymo žmonėms su negalia naudotis baseinu nuolat, dėl savižudybių prevencijos programos sukūrimo, dėl Klaipėdos mieste savivaldybės pastatų pritaikymo neįgaliesiems.

Alvydas Juozas Lenkauskas pabrėžia, kad Kultūros centre Žvejų rūmuose nėra tualeto neįgaliesiems, pasiūlo parašyti raštą Tarybos sekretoriatui, kad būtų atkreiptas dėmesys ir skirtos lėšos šiai problemai pašalinti.

Nina Puteikienė išsako savo nuomonę apie planuojamą vieningą transporto sistemą Klaipėdos mieste, kurioje numatyta mikroautobusus pritaikyti neįgaliesiems su fizine negalia. Jos manymu pirmoje eilėje turėtų Klaipėdos viešasis transportas skirti visa dėmesį autobusų pritaikymui neįgaliesiems, kad žmogus su judėjimo negalia laisvai patektų į autobusą, autobusai turi būti žymimi vienoda spalva regos negalią turintys asmenys nesupranta koks autobusas atvyko, autobusai privalo stoti stotelėse visi, o ne keli autobusai iš eilės, juk žmogus su regos ar klausos negalia nepamatys ir neišgirs tų autobusų kurie stovi toliau. Todėl reikėtų pirmoje vietoje išspręsti esamas problemas, o tik tada pradėti kitus darbus.

 Irena Šakalienė supažindino su objektų pritaikymo neįgaliesiems 2016 m. ir 2017 m.

2016 m. buvo atlikti šie darbai:

1. Tiltų ir Herkaus Manto gatvėse kelio ženklų atramos pažymėtos šviesą atspindinčiomis juostelėmis (94 vnt.), kurios skirtos negalią turinčių asmenų poreikiams tenkinti.

2. Šviesoforinėje Agluonos – Kauno – Taikos pr. sankryžose įdiegtas garsinis signalas klausos negalią turintiems pėstiesiems.

3. Įrengta 172 m2 įspėjamosios dangos 27 keleivinio transporto stotelėse. „Panevėžio“, „Turgaus“, „Bibliotekos“, „Atgimimo“, „Universiteto“, „Savivaldybės“, „Bazės“, „Vilniaus“, „Rasos“, „Geležinkelio stoties“, „Ligoninės“, „Autobusų stoties“, „Vėtrungės“, „Žvejų rūmų“, „Poliklinikos“, „Smiltelės“ stotelės.

4. Remontuojant Vytauto, Liepų, S. Daukanto, Butkų Juzės, S. Nėries, I. Simonaitytės gatvių šaligatvius, įrengta 92 m2 įspėjamosios dangos.

5. Parengtas teritorijos šalia Taikos pr. 76 (VĮ Klaipėdos sveikatos priežiūros centras) sutvarkymo ir privažiuojamųjų kelių pritaikymo neįgaliesiems paprastojo remonto aprašas.

Viso atlikta darbų už 17.120,00 Eur.

Planuojami darbai 2017 m.

1. Susisiekimo sistemos pritaikymo neįgaliesiems darbams skirta 8.600,00 Eur. (įspėjamosios dangos įrengimui ir atramų paženklinimui šviečiančiomis juostelėmis). Šviečiančiomis juostelėmis bus paženklintos atramos Taikos prospekte, atkarpoje nuo Senojo turgaus iki Smiltelės g. Stotelių sąrašą pateiks Transporto skyrius, suderinus su Lietuvos aklųjų ir silpnaregių sąjungos Klaipėdos filialo atstovais.

2. Numatoma vykdyti teritorijos šalia Taikos pr. 76 (VĮ Klaipėdos sveikatos priežiūros centras) sutvarkymo ir privažiuojamųjų kelių pritaikymo neįgaliesiems paprastąjį remontą. Preliminari projekto suma – 530.000,00 Eur.

3. Vykdant miesto viešųjų erdvių remonto ir priežiūros darbus bus atsižvelgiama į objektų pritaikymą žmonių su negalia reikmėms – įrengiami skersiniai nuolydžiai ties perėjomis, įspėjamoji ir vedančioji dangos.

NUTARTA:

1. Parašyti raštą Tarybos ir mero sekretoriatui vyr. specialistei I. Butenienei su siūlymu papildyti strateginį planą 2018 m. dėl neįgalių vaikų ir jų galimybių lankyti baseiną.
2. Parašyti raštą Tarybos ir mero sekretoriatui dėl Klaipėdos Rotušės Danės g. 17 pritaikymo neįgaliesiems.
3. Parašyti raštą Tarybos ir mero sekretoriatui dėl Socialinės paramos skyriaus Vytauto g. 13 viso pastato pritaikymo neįgaliesiems, bei senyvo amžiaus asmenims.
4. Parašyti raštą Tarybos ir mero sekretoriatui dėl sukūrimo savižudybių prevencijos programos.
5. Sekantis posėdis planuojamas 2017-04-18.

NUTARTA:

1. Atlikti eksperimentą su Klaipėdos viešuoju autotransportu gegužės mėn. ir pažiūrėti kaip pritaikytas viešasis transportas neįgaliesiems, patikslinti ar buvo atkreiptas dėmesys į pateiktas pastabas 2016 m.
2. Parašyti raštą Klaipėdos miesto Tarybos sekretoriatui dėl Kultūros centro Žvejų rūmų tualeto pritaikymo neįgaliesiems.
3. Informacija išklausyta.
4. Informacija išklausyta.

|  |  |
| --- | --- |
| Posėdžio pirmininkas | Kazys Bagdonas |
|  |
| Posėdžio sekretorė | Jurgita Šekštėnienė |